Podlitiek: Is pakslae iets van die verlede? Is die DA se toekoms vergete?Argieffoto ter illustrasie. (Foto: Pixabay) Opgestel deur die Podlitiek-span Die flinke nuusleser sou in die afgelope week raakgesien het dat Greta Thunberg, ŉ Sweedse 16-jarige meisie, al die opskrifte oorheers het. Siende dat dit die tendens word dat jongmense die nuus oorheers, waag Podlitiek se paneel ook maar ŉ paar menings van hul eie – ter wille van die nuusleser wat graag ŉ opinie-sousie saam met die feite wil hê. Hierdie week is Paul Maritz, Ernst van Zyl, Daniël Eloff en Hermann Pretorius as gedugte (of dalk berugte) viermanskap oudergewoonte op hul pos. Paul spring weg met ŉ bygewerkte weergawe van verlede week se gesprek oor meneer Panyaza Lesufi. Soos ŉ wafferse branderplankryer het Lesufi die afgelope week die nuusgolwe in Suid-Afrika gery. Van woedend uitstorm by onderhoude tot meningstukke na mediahuise tot die standaard polariserende twiet – alles wat dié week by hom uit te snuffel is. Podlitiek, spoel oudergewoonte die mond oor die geagte LUR. ŉ Tweede onderwerp wat ter bespreking na die tafel gebring word, is weer eens maar die DA. Met die gerugte van ŉ nuwe leier wat vanuit verskeie oorde geopper word, wonder Podlitiek saam met die jongste statistieke wat die toekoms van hierdie party aan die hand van nuwe verwikkelinge behels. Hermann, veral, neig na die optimistiese kant, met Paul wat poog om sy bande so effens af te blaas. Die volgende hou wat die Podlitiek-span toedeel, is ook die laaste hou vir hierdie episode, en die laaste hou vir baie ouers. Met ŉ kardinale uitspraak oor lyfstraf deur ouers aan hul kinders, het die Suid-Afrikaanse regering nogmaals bevestig dat hy homself, soos wat die Kinderwet stel, as die hoogste voog oor alle kinders beskou. Met hul ingebore wrang teen ŉ groot en magshonger regering, ontleed Podlitiek hierdie fenomeen, en hoe ons tot hier gekom het in die eerste plek. Podlitiek is dalk nie seker wat ŉ mens alles meer geoorloof is om te doen nie. Waarvan ons wel seker is, is dat dit goed is om Podlitiek te luister. Doen dit. Luister Podlitiek.